Søborgmagle Kirke
Søborgmagle Kirke er en sognekirke, der ligger sydøstligt i Gladsaxe Kommune, ikke langt fra Utterslev Mose mod sydøst.
Kirken har ingen kirkegård og indgår i stedet noget usædvanligt som den midterste del af en beboelseslænge.
Den funktionalistiske kirke af gule teglsten er opført i 1968 efter tegning af arkitekt Holger Jensen (1918-2004). Den ejendommelige kirke er elegant integreret i gadebilledet ved sin sammenbygning med de omkringliggende beboelsesejendomme, og kun et opstillet kors foran indgangspartiet vidner om, at det er en kirke.
Indvendigt præges kirkerummet af murene i blank tegl, den høje, åbne tagryg og det lyse træinventar. Fra syd oplyses kirkerummet af store vinduer over orgelpulpituret, mens der på norsiden kun er smalle vinduer ud mod gaden.
Kirkens inventar består delvist af stykker fra kirkens opførelse, tegnet af kirkens arkitekt, dels af Adi Holzers udsmykning, som løbende er tilføjet siden 2008.
Alterbordet og døbefonten er muret i samme gule sten som selve kirken og stammer fra opførelsestidspunktet. Prædikestolen fra samme tid er meget minimalistisk, opbygget af fem fag med træpaneler på en base af gule teglsten.
I 2008 blev den oprindelige altertavle, et billedtæppe af Steen Andersen, erstattet af Adi Holzers farverige, trefløjede altertavle, som centralt indeholder et maleri af nadverens indstiftelse og til hhv. venstre og højre viser korsfæstelsen og forkyndelsen af Kristi opstandelse.
Adi Holzers kunstværker præger også skibets nordvæg. Her hænger fire farverige glasmalerier, som forestiller et vikingeskib, der symboliserer kristendommen, der kommer til Danmark, håbets engel, fisken – et ældgammelt kristent symbol – og tro, håb og kærlighed.